Preben Bang Henriksen (V), 2011-12-01:
Forslaget vedrører i sin substans visse tekniske ændringer af retsplejeloven, for så vidt angår statsadvokaternes arbejdsområder og -struktur.
I hovedtræk drejer det sig om den såkaldte call-in-ordning, hvorefter statsadvokaterne kan føre sager for byretten, der er af forskellig principiel karakter, eller hvis man ønsker at prøve en ny praksis.
Den anden væsentlige ting i forslaget er, at statsadvokaterne kan overlade til de lokale politidirektør at føre nævningesagerne for byretten.
Jeg vil med det samme om de tekniske forhold, der nævnes i forslaget, sige, at Venstre ingen problemer har med at tilslutte sig disse.
Problemet er imidlertid, og det fremgår også af forslagets bemærkninger og af ministerens fremsættelsestale, at man opererer med administrativt at kunne reducere antallet af statsadvokaturer i Danmark fra de nuværende seks til to beliggende i henholdsvis København og vel i realiteten Viborg.
Det er uproblematisk at samle statsadvokaturerne i København.
Der er i forvejen tre, der ligger her geografisk, og at de samles til en, kan ikke være noget problem.
Problemet er imidlertid den samling, der lægges op til i Jylland.
Jeg vil da starte med at kvittere over for justitsministeren for overhovedet at bringe problematikken op her i Folketinget via bemærkningerne.
Det er udmærket, at vi får lejlighed til at drøfte det her.
Jeg vil sige, at som udgangspunkt og som helt klar hovedregel er Venstre imod den centralisering, der ligger i lovforslaget her.
Forslaget vedrører jo altså en samling af statsadvokaturernes kontorer og har ikke noget med de fem bitingsteder for landsretten at gøre.
En samling, uanset hvor det bliver, vil ikke give reduktion i transportudgifterne for de ansatte.
De skal stadig væk køre til henholdsvis Sønderborg, Kolding, Esbjerg, Aarhus og Aalborg, og hvor der nu engang måtte være bitingsteder.
Infrastrukturen er, hvis det lægges omkring Viborg,
jo heller ikke optimal.
Statsadvokaterne har stadig væk selvstændige tilsynsopgaver i politikredsene vedrørende kvalitet og vedrørende legalitet, og det vil også være at foretrække, at disse lokale tilsynsopgaver administreres lokalt, sådan som det sker i dag.
Herudover kan jeg ikke se nogen dokumentation i det fremlagte materiale for, at der er nogen enlige besparelser i relation til transport etc. i forbindelse med en samling af statsadvokaturerne.
Jeg kan se, at forslaget på det her område er i direkte modstrid med intentionerne i »Danmark i balance«, for på den her måde trækkes statslige arbejdspladser væk – i det her tilfælde fra Nordjylland og fra Sønderborg.
Det er også i strid med regeringsgrundlaget på det her område.
I Aalborg er forholdet det, at ændringen vil være i direkte strid med den partnerskabsaftale, som regeringen har indgået med Vækstforum Nordjylland, hvori nogle af intentionerne bl.a. var, at man skulle forsøge at bevare arbejdspladser for højtuddannede i Nordjylland.
Jeg kunne være bange for, at man må spørge, hvad det næste er, hvis statsadvokaturerne kan samles til én statsadvokatur i Jylland.
Er det næste så statsforvaltningen, er det skifteretten, er det bitingstederne?
Venstre er imod den her del af forslaget og den her del af forslagets forudsætninger og bemærkninger.
Men som nævnt indledningsvis kan Venstre støtte den tekniske del af forslaget, og vi ser frem til at få øvrige problemstillinger nærmere belyst under udvalgsbehandlingen.